google/wiki40b huggingface dataset:
Parkbiografen

Kino

Bygget ble kåret til Nordens best lyssatte lokale i 1963. En europeisk kåring av beste kinolyd i 1986 plasserte også biografen øverst på listen. Bygget fungerte som kinolokale frem til 1989.

Konsertlokale

På begynnelsen av 1990-tallet ble det gjort om til en konsertscene. Biografen hevdes å ha vært en av Norges beste konsertlokaler, spesielt med tanke på de gode lydforholdene.
1001Watt festivalen ble arrangert der i 2000.
I 2005 holdt Kurt Nilsen den aller siste konserten i bygget. Siden har bygget vært plaget med vannskader og generelt forfall.
Bygget ble lagt ut for salg for 7 millioner i 2009 av Roar Fjeld, i 2010 ble kravet redusert til 5,5 millioner. Senere har kultursjefen i Skien, Ragnar Nilssen, gått ut i  Varden og etterlyst krefter som vil bidra med både penger og pågangsmot til å få konsertscenen på beina igjen.
Parkbiografen ble i januar 2011 solgt til BET Eiendom AS. Etter en total oppussing av kulturhusdelen av bygget, ble dette åpnet igjen 1. oktober 2011. 
Målet er å etablere en regional scene for rytmisk musikk, men også arbeide bredt for å skape aktivitet utenom konserter.
Wright Whirlwind

Wright Whirwind var en familie av luftkjølte stjernemotorer bygget av Wright Aeronautical (opprinnelig et uavhengig selskap, senere en divisjon av Curtiss-Wright). Familien begynte med ni-sylindrede motorer, og senere utvidet til å omfatte fem-sylindrede og sju-sylindrede varianter. Fjorten-sylindrede dobbeltradede versjoner ble også utviklet, men disse ble ikke produsert.

Beskrivelse

Whirlwind var en direkte etterkommer av Lawrance J-1, en ni-sylindret, luftkjølt stjernemotor bygget av Lawrance Aero Engine Company for den amerikanske Marine. Fordi marinen var veldig begeistret for luftkjølte stjernemotorer, men var bekymret for at Lawrance ikke kunne produsere nok motorer for sitt behov, tvang de Wright til å kjøpe Lawrance selskapet i 1923 og bygge J-1. Wright J-1 var den første motoren i den ni-sylindrede R-790 Whirlwind serien. Den ble raskt etterfulgt av J-3, J-4, J-4A, J-4B, og til slutt den populære og vellykkede J-5 i 1925.
I 1928, Wright erstattet R-790-serien med J-6 Virvelvind familie, der en supercharger ble lagt til for å øke motorkraften og sylinderne var forstørret ved å øke boringen sylinderdiameteren. Denne familien omfattet tre medlemmer: ni-sylindret R-975 sju-sylindret R-760,- og fem-sylindret R-540 som tilbød en rekke forskjellige kraft-nivåer ved hjelp av den samme grunnleggende design. Av disse, var R-975 den mest populære, særlig på grunn av dens bruk under Andre verdenskrig.
På midten av 1930-tallet utviklet Wright også to fjorten-sylindret dobbeltrad versjoner av Whirlwind, R-1510 på 600 kw (450 kW), og R-1670 på 800 kw (600 kW). Disse ble brukt i en rekke prototyper av militære fly, men de nådde ikke produksjonsfasen.
Luftkjølte Whirlwind var lettere og mer pålitelig enn væskekjølte motorer med tilsvarende ytelse, siden kjølevæske betød ekstra vekt, og ekstra vedlikehold. Takket være disse fordelene fikk Whielwind motorer omfattende brukt og ble bygd i stort antall. Lisensierte motorer ble bygget av produsenter som Continental Motors, Hispano-Suiza, og Shvetsov. Whirlwinds suksess førte til utviklingen av andre luft-avkjølt stjernemotorer på hele 1920 -, 1930-og 1940-tallet, og disse overskygget etterhvert de fleste væskekjølte flymotorer.
Midtre Gudbrandsdal prosti

Midtre Gudbrandsdal prosti var et tjenestedistrikt i Hamar bispedømme i Den norske kirke i perioden 1922-75. Prostiet omfattet menighetene i midtre Gudbrandsdal.

Historikk

Ved kgl. res. av 30. september 1921 ble det foretatt en omfattende omregulering av prostiene i Hamar bispedømme, herunder opprettelsen av Midtre Gudbrandsdal prosti. Det bestod inntil kgl. res. 25.06.1971 bestemte at Midtre Gudbrandsdal prosti ble slått sammen med Nord-Gudbrandsdal prosti fra 01.01.1975, samtidig med at Ringebu prestegjeld ble overført til Sør-Gudbrandsdal prosti.
Grévys sebra

Navnet

Sebraen er oppkalt etter den franske president Jules Grévy. Sebraarten var overhodet ikke kjent i noen av de franske afrikanske kolonoområder, men i 1880-årene ble et dyr av arten sjenket av Abessinias keiser til den franske presidenten.

Beskrivelse

Grévys sebra er den fysisk største av sebra-artene. Den blir omkring 145–160 cm i skulderhøyde og veier typisk 350–450 kg. Hannene blir typisk 30–50 kg tyngre enn hunnene.
Grévys sebraen har tett stripemønster, der de hvite stripene er smalere enn de brune/sorte (ungdyr/voksne). Hodet er langt og smalt, nærmest muldyrlignende, og nakken kort og kraftig med stående man.
Det er ikke kjent at arten i dag har underarter, da bestandene i Kenya og Etiopia viste seg å være monotypiske i en undersøkelse fra 2004. Det er imidlertid beskrevet tre underarter; Equus grevyi grevyi (Oustalet, 1882), Equus grevyi berberensis (Pockock, 1902) og Equus grevyi faurei (Matschie, 1898).

Utbredelse

Grévys sebra er utbredt i spredte bestander i det sentrale og nordlige Kenya og det sørlige og sentrale Etiopia. I tillegg har den blitt introdusert i Tsavo East National Park, lengst sør i Kenya. Fossile funn antyder at utbredelsen tidligere trolig også omfattet det sørøstre Eritrea, det nordvestre Djibouti og det sørvestre Somalia (der den sist ble observert i 1973, men det kan fortsatt finnes noen dyr der). Forskere antyder at det trolig er færre enn 2500 Grévys sebraer igjen i verden, hvorav cirka 750 reproduserende individer. Flesteparten finnes i Kenya.

Habitat

Grévys sebra trives på tørre og semitørre gressbevokste sletter med innslag av krattskog og permanent tilgang på vann. I forhold til andre sebraer klarer den seg i tørrere forhold og med mer sparsom vegetasjon og tilgang på vann. Voksne individer kan klare seg uten vann i 2–5 dager, mens diende hopper kan klare seg i 1–2 dager.

Atferd

Grévys sebraene danner løse, ustabile flokker på 20–30 individer. Flokken består av merrer med og uten føll og unge, ikke-territoriale hanner. Flokkenes sammensetning og størrelse kan varierer fra dag til dag. Hingstene er territoriale og samler ikke hoppene i et harem, men vil normalt tillate at andre hingster ferdes i territoriet, så lenge de ikke konkurrerer om hoppene.
Både hunner og hanner blir kjønnsmodne i 3–4-årsalderen, men hannene blir sjelden dominante nok til å kunne pare seg før de er omkring seks år gamle. Paringen foregår året rundt. Etter cirka tretten måneder føder hoppa ett føll, som typisk veier 36–56 kg. Føllet har brune striper og småragget pels. Etter cirka ett år skifter fargen på stripene til sort. Føllet kan stå på beina i løpet av femten minutter, og gå og løpe korte distanser innen det har gått en time. Føllet dier mora i opp mot åtte måneder, selv om det begynner å spise gress i løpet av en uke. Det vil normalt følge mora til det blir omkring tre år gammelt.
Fårikål

Fårikål er en matrett av sauekjøtt (får) eller lammekjøtt, hodekål og hel sort pepper som er kokt sammen i en gryte. Noen ganger brukes det hvetemel for å jevne kraften litt. Retten serveres med kokte poteter.
Totalforbruket av lam var i 2009 5,7 kilo per person i Norge. Mye av lammekjøttet går sannsynligvis i fårikålgryten. 
Lyttere til radioprogrammet Nitimen kåret på 1970-tallet fårikål til nasjonalrett. I Norge spises fårikål tradisjonelt om høsten. 
For å promotere fårikal innstiftet Opplysningskontoret for kjøtt fårikålens dag i 1997. Kontorets reklame- og informasjonsvirksomhet omfatter også den fiktive foreningen «Fårikålens venner».

Historie

Selv om det å koke kjøtt sammen med grønnsaker kan sees som en gammel norsk skikk var det først mot slutten av 1800-tallet «faar i kaal» ble innskrevet i kokebøkene. Kokebokhistorikeren Henry Notaker mener at fårikålen oppstod i bymiljøer der både språk og skikker var sterkt påvirket av dansk.
Den kokeboken som muligens inneholder de eldste oppskriftene, er Fuldstændig Norsk Kogebog av Karen Dorothea Bang fra 1835, hvor oppskriften «Nedlagt Gaas i Hvidkaal» er som til fårikål. Det interessante er at den antyder at fårekjøtt kan brukes istedenfor gås. Årsaken til at man skiftet fra gås til får ligger nok i tilgangen på råvarer.
Norgesmesterskapet i fotball for menn 1906

Norgesmesterskapet i fotball for menn 1906 ble vunnet av Odd etter finaleseier 1-0 over Sarpsborg den 9. september. Kampen ble spilt på Gamle Frogner stadion i Kristiania. Dommer var Sverre Strand, Mercantile.
Dette var fjerde gang (på rad) Odd vant et norgesmesterskap, mens Sarpsborgs Hugh William Kennworthy var den første utlending i en norsk cupfinale.
Odds vinnerlag: Jacob Abrahamsen, Guttorm Hol, Øivind Gundersen, Bernhart Halvorsen, Fritjof Nilsen, Øivind Stensrud, Otto Olsen, Harbo Madsen, Johan Nilsen, Berthold Pettersen, Daniel Gasmann.
Sarpsborgs lag: J. Jørgensen, Christian Berg, Erling Mathieassen, Einar Andvik, Ole Iversen jr., Thorvald Holth, Hugh William Kennworthy, Herbert Scott, Trygve Jølstad, Karl Johansen, Hans Slang.
Dette var den første cupfinalen som ble overvært av den norske kongefamilien.
Chemical Abstracts Service

Chemical Abstracts Service (CAS) er en divisjon av American Chemical Society som lager Chemical Abstracts (kjemiske sammendrag), en indeks av vitenskapelig litteratur innen kjemi og relaterte fagfelt. Chemical Abstracts har blitt utgitt siden 1907. CAS vedlikeholder også CAS registry (CAS-registret), en omfattende database over kjemiske substanser. Hver substans in denne databasen får et CAS registernummer, og disse numrene er nå vanlig i bruk til å foreta unike identifiseringer av kjemiske substanser. Substanser får også unike CA indeksnavn som vanligvis konstrueres ved hjelpe av rigide nomenklaturregler. I et forsøk på å tilby søk etter relaterte forbindelser blir den viktigste funksjonelle gruppene i en substans navngitt først, etterfulgt av sine modifikasjoner. Det er også andre forskjeller mellom CA indeksnavn og IUPAC-navn.
De forskjellige databaseproduktene som utarbeides av CAS er proprietære og blir normalt solgt til private firmaer og universitetsbiblioteker. Disse databasene inkluderer SciFinder og SciFinder Scholar, STN og varianter av STN. CAS er lokalisert i Columbus i Ohio.
Lærerutdanning for barnetrinnet

Lærerutdanning for barnetrinnet (LUB-trainee) ved Høgskolen i Vestfold er et forsøksprosjekt underlagt Kunnskapsdepartementet. Dette er en fireårig nivådelt lærerutdanning som utdanner kontaktlærere i grunnskolens 1. til 7. trinn. Studiet bygger på et nært samarbeid med skoleeiere i Vestfold. Teoriundervisningen foregår på tollboden i Larvik de to første årene, mens studentene i 20 uker pr år er stasjonert på en barneskole i Larvik eller Sandefjord. Resten av studiet foregår på campus Bakkenteigen.

Studiemodell

Lærerutdanning for barnetrinnet tilbyr studentene styrket pedagogikkundervisning og faglig fordypning i norsk og matematikk. Det fjerde året innpasses som en del av et masterstudium – avhengig av studentens fagvalg og masterprogrammets opptakskrav 1. studieår.

Organisering

Lærerutdanning for barnetrinnet er en del av PIL-prosjektet hvor det fokuseres på praksis som et integrerende element i lærerutdanningen. Høgskolens profesjonsveiledere/faglærere er tilstede på praksisskolene en halv dag per uke i praksisperioden – de to første årene, mens praksisskolenes lærerutdannere (praksislærere) møter studenter og faglærere på høgskolen en fast dag i disse periodene.
Samtlige praksislærere utdannes til lærerutdannere i praksisfeltet – et studium på 30 studiepoeng.
Studiet inkluderer også et toårig ansettelsesforhold til kommunen man er utstasjonert i som lønnet trainee.
Kanni

Beskrivelse

Kanni er glatthåret og enten tofarget sort og lysbrun (utfarget som en dobermann, men blekere brun), brindlet eller brun. Tofarget er den mest vanlige fargen, men det finnes også en kremfarget og hvit variant som kalles paalakanni. Typen blir omkring 56-63 cm høye, men individer med en skulderhøyde på opp mot 80 cm er kjent. Kroppen er rektangulær i formen.
Kanni er først og fremst en jakthund (spesielt på hjortedyr) i India, men den skal også være en godt vakthund (selv om den ikke er kjent for å varsle). Den løper normalt aldri fritt rundt i gatene, men tas godt vare på fordi den er verdifull i matauken.
Det hevdes at kanni tidligere ofte ble gitt som brudens medgifte i bryllup og at betydningen av navnet (jomfru) kan ha en sammenheng med dette. I dag er den imidlertid denne hunden trolig på randen av utryddelse. Såvidt kjent er det ingen aksjon i gang for å redde rasen.
NM i mangekamp 1937

NM i mangekamp 1937 var en del av NM i friidrett 1937.
Det ble konkurrert i femkamp og tikamp for menn. 
Mesterskapet i femkamp ble arrangert i Drammen 18. juli.
Mesterskapet i tikamp ble arrangert på Kongsvinger 24.-25. juli.
Rattus (brettspill)

Rattus er et brettspill i eurospillsjangeren fra de norske spilldesignerne Åse Berg og Henrik Berg. Spillet ble lansert i 2010 og utgitt av White Goblin Games.
Rattus henter tematikken fra et pestbefengt Europa på 1300-tallet. Spillerne gjør bruk av ulike samfunnsklasser fra middelalderen i kampen mot pesten – og rottene. Bøndene gir for eksempel ekstra befolningsvekst, munkene holder rottene unna, mens de rike kjøpmennene rømmer når pesten kommer.
Rattus er for 2 – 4 spillere og rangeres som et middels til lett familiespill. Spillmekanikken er områdekontroll. Spillet har til nå fått to store utvidelser (Pied Piper og Rattus Africanus).
Observatoire de Toulouse

Observatoire de Toulouse er et astronomisk observatorium beliggende i Toulouse i Frankrike. Observatoriet ble grunnlagt i 1733. Det ble grunnlaget av l'Académie des Sciences, Inscriptions et Belles-Lettres de Toulouse. Det ble flyttet i 1841 og igjen i 1981.
Pentheochaetes

Utseende

Middelsstore, mørkt grå eller brunlige trebukker med lange antenner. Antennene er tynne og omtrent dobbelt så lange som kroppen. Pronotum er nærmest klokkeformet sett ovenfra, med en tann ca. tre fjerdedeler bak på hver sidekant, innsnevret bak denne. Dekkvingene er litt rundede og hvelvede, oftest bredest i den bakerste halvdelen.

Levevis

Larvene lever i død ved.

Utbredelse

Slekten er vidt utbredt i Mellom- og Sør-Amerika.
Florentinerkodeksen

Florentinerkodeksen er en samling på tolv bøker om aztekisk mytologi og precolumbiansk mexikansk historie som ble skrevet under oppsyn av den spanske fransiskaneren Bernardino de Sahagún ca. 1578-80. Sahagún kalte verket for Historia General de las Cosas de Nueva España, og det nåværende navnet skyldes at manuskriptet eies av Biblioteca Medicea Laurenziana i Firenze.
De er kopier av originale kilder som nå har gått tapt. De originale kildene var nedskrivninger av samtaler og intervjuer med indianere i Tlatelolco, Texcoco og Tenochtitlán.
Den florentinske kodeksen er hovedsakelig skrevet på nahuatl. Den har antageligvis vært den viktigste kilden til informasjon om livet til aztekerne i åra før spanjolene ankom Amerika.
Blått brygg

Blått brygg er et musikkalbum utgitt av Bryggerigangen Bluesband i 1979
Ekkokammer

Et ekkokammer er en metaforisk beskrivelse, som beskriver en situasjon hvor informasjon, ideer eller oppfatninger blir forsterket gjennom repetert kommunikasjon og repetisjon innenfor en avgrenset gruppe. I et ekkokammer sees det gjerne bort fra meninger eller fakta som bryter med konsensus innenfor gruppen, så det blir lite plass for motstridende synspunkter. Derfor forsterkes troen på oppfatningene som allerede eksisterer i et ekkokammer.
Eksplosjonen i Halifax

Eksplosjonen i Halifax skjedde 6. desember 1917 da byen Halifax i Nova Scotia, Canada ble sterkt skadet av en gigantisk eksplosjon i det franske lasteskipet SS «Mont-Blanc». Det franske skipet hadde like før kollidert med det norske lasteskipet DS «Imo» fra Sandefjord i det trange innseilingsområdet, the Narrows. Om lag 2 000 mennesker, de fleste canadiere, omkom ved eksplosjonen og rundt 9 000 mennesker ble skadet. Dette var til da den største menneskeskapte eksplosjon inntil den første atomprøvesprengningen i 1945 og den regnes fortsatt blant de største konvensjonelle eksplosjoner i verden.
Klokken 08.40 om morgenen var det franske lasteskipet SS «Mont-Blanc» fullastet med høyeksplosiver, ammunisjon og tønner med drivstoff på vei inn til havnen for å slå følge med en konvoi til Bordaux i Frankrike. Der kolliderte det i omtrent én knops fart med DS «Imo», et norsk kornskip som var på vei ut fra havnen. 
«Mont-Blanc» begynte å brenne 10 minutter etter kollisjonen og eksploderte om lag 25 minutter etter (nøyaktig klokkeslett for eksplosjonen var 09.04:35). Alle bygninger og strukturer nær eksplosjonsstedet ble ødelagt og eksplosjonen skapte en tsunami samt en trykkbølge som knakk trær, ødela bygninger og spredte restene av skipet i kilometers avstand. 
Mannskapet i «Mont-Blanc» ble umiddelbart etter kollisjonen beordret i livbåtene, rodde vekk så hardt de kunne og berget dermed livet. Mannskapet på DS «Imo» trodde at franskmennene bare flyktet fra skipsbrannen, og led en fatal skjebne. Av en besetning på 39, ble kapteinen og fem besetningsmedlemmer på DS «Imo» drept i tillegg til losen.
Til slutt endte saken med skylddeling mellom de to skipene.
Marxisme-leninisme

Ideologi

I ulike sammenhenger har forskjellige (ofte motstridende) politiske grupper anvendt betegnelsen «marxisme-leninisme» for å beskrive de ideologier de retter seg etter. De sentrale ideologiske komponenter i marxismen–leninismen er de man finner i marxismen og i leninismen, med andre ord troen på nødvendigheten av et oppgjør med kapitalismen gjennom en revolusjon etterfulgt av proletariatets diktatur som første trinn på veien mot kommunisme, og videre behovet for et ledende parti som skal vise vei for proletariatet i denne prosessen. Det innebærer også etterlevelse av læren til og arven etter Karl Marx og Friedrich Engels (marxisme) og etter Lenin. Med henblikk på de ledere og tenkere som etterfulgte Lenin, er det ikke én enkelt oppfatning hos dem som regner seg som marxist–leninister.
Duchennes muskeldystrofi

Etiologi og patogenese

Duchennes skyldes en defekt i proteinet dystrofin. Arvegangen er recessiv kjønnsbunden (på X-kromosomet), og rammer derfor sønner av friske mødre som er bærere. Graden av mutasjon, og dermed mengden funksjonelt dystrofin, avgjør alvorlighetsgraden av sykdommen. Ved mild affeksjon kalles sykdommen Beckers muskeldystrofi, og ved alvorligere Duchennes muskeldystrofi. Sykdommen kan også arte seg utelukkende som en kardiomyopati, og vil da være dødelig med hjertesvikt.

Klinikk

Duchennes karakteriseres av proksimal muskelsvakhet som progredierer gradvis helt fra barneårene. Den oppdages som regel i 1-3års alderen ved at barnet ikke har normal progresjon av gangeutviklingen. Etterhvert (5-10års alderen) blir barnet ute av stand til å reise seg uten å «klatre» opp ved hjelp av å støtte armene på beina eller omgivelsene (Gowers tegn). Innen de er fylt 12 år, vil 95% ha mistet gangfunksjonen totalt.
Beckers er nesten helt lik Duchenne, bare at symptomdebuten er langt senere (ung voksen).
Ved begge tilstander kan det utvikles en kardiomyopati som som regel vil føre til hjertesvikt og død.
De fortaptes sjelers øy

Handling

Den 14-årig hovedperson Lulu flytter til en liten provinsby med sin mor og lillebror, hvor hun kjeder seg og drømmer om en mere magisk verden. Plutselig blir lillebroren besatt av en ånd, og hun må søke hjelp hos rikmannssønnen Oliver, og den clairvoyante oppfinneren Ricard. Sammen kjemper de mot de mørke kreftene, som gjemmer seg på De fortaptes sjelers øy.
Serbia og Montenegro i Eurovision Song Contest

Historikk

Serbia og Montenegro var tidligere en del av Jugoslavia, som deltok i Eurovision Song Contest fra 1961 til 1992. I 1991 løsrev Slovenia, Kroatia, Bosnia-Hercegovina og daværende Republikken Makedonia seg fra landet, og Serbia og Montenegro var i praksis de eneste som deltok som Jugoslavia i konkurransen i 1992. Året etter og frem til 2003 fikk ikke landet delta konkurransen. Utestengningen var en del av de mange FN-sanksjonene mot nasjonen, på grunn av jugoslaviakrigene og den kroatiske uavhengighetskrigen.
Utdypende artikkel: Jugoslavia i Eurovision Song Contest
Serbia og Montenegro søkte om å få delta igjen i 2003, men Den europeiske kringkastingsunion (EBU) avslo søknaden og begrunnet det med at for mange land ville bli stående utenfor konkurransen om en slapp inn flere nye land. I 2004 innførte EBU semifinale i Eurovision Song Contest, og dermed fikk Serbia og Montenegro delta for første gang.  
Det var kringkastingskoalisjonen UJRT som hadde ansvaret for å velge landets bidrag. UJRT besto av den serbiske kringkasteren RTS og montenegrinske RTCG.

Debuten

Landets første bidrag var Željko Joksimović' ballade «Lane moje». Joksimović vant semifinalen og kom på andreplass i finalen, begge ganger med 263 poeng. Den gode plasseringen gjorde at landet var direktekvalifisert til finalen i Kiev året etter, hvor gruppen No Name kom på syvendeplass med låten «Zauvijek moja». 
No Name ble også valgt som Serbia og Montenegros representant til Eurovision Song Contest 2006, men landet trakk seg fra konkurransen i mars 2006. Årsaken var at juryen til den montenegrinske kringkasteren RTCG ble beskyldt for taktisk stemmegivning under den nasjonale finalen for andre år på rad – gruppen No Name kommer fra Podgorica i Montenegro. Da den serbiske og den montenegrinske kringkasteren ikke ble enige om hvem landet skulle sende, endte det med at landet trakk seg fra konkurransen. Serbia og Montenegro beholdt likevel stemmeretten i finalen og semifinalen, selv om de ikke deltok med eget bidrag.
Serbia og Montenegro ble to uavhengige stater i 2006 og har siden 2007 deltatt som selvstendige land i Eurovision Song Contest.
Jarle Fornes

Karriere

Sesongen 2014/15 var Fornes en dominerende spiller i norsk 1.divisjon, for hjemklubben Spirit Lørenskog. Etter sesongen skiftet han lag til Førde, og fikk dermed spille i eliteserien. Sesongen 2015/16 tok Fornes 65 poeng i eliteserien, i det som ble en jubelsesong for Førde, med gull i både serie og cup. Året etter ble det 35 poeng, i en sesong hvor Førde "bare" vant serien. Sommeren 2017 meldte Fornes overgang til Koll. Sesongen 2017/18 var han en nøkkelspiller for Koll, som endte på 5.plass i Mizunoligaen. Med 156 poeng var han lagets toppscorer. I sin andre sesong i Koll tok Fornes 147 poeng, og ble da nunner åtte på toppscorerlisten i Mizunoligaen.

Sandvolleyball

Jarle Fornes er også en habil sandvolleyballspiller. I 2016 deltok han i kvalifisering til World Tour i USA, og vant også en kamp der.
Langhaleskarv

Beskrivelse

Langhaleskarven er en relativt liten skarv, 50-55 cm. lang. Vingespennet er på 85 cm. halen er veldig lang, derav navnet.

Atferd

Langhaleskarvens føde består hovedsakelig små fisk, som elefantfisker, maller og ciklider. Den kan også spise tunger, frosker, vannlevende virvelløse dyr og små fugler. 
Den legger to til fire egg et reir i et tre eller på bakken skjult i høyt gress.